Dag Zero wink vir Nelson MandelabaaiDie Churchilldam in die Oos-Kaap. (Foto: Google Earth) Die Nelson Mandelabaai-munisipaliteit in die Oos-Kaap spook om sy waterverbruik onder beheer te bring voordat een van sy damme teen Dinsdag heeltemal leegloop. In ŉ poging om die verminderde water in sekere woongebiede aan te vul, sal die munisipaliteit Saterdag ŉ aantal waterversamelpunte oopstel. Pam Yako, voorsitter van die Amatola‑waterraad en leier van die intervensiespan, het Donderdag aan die raad se veelparty-politieke oorsigkomitee voorgestel dat die Churchilldam se watertoevoer dadelik verminder moet word om ooronttrekking te voorkom. Die voorstel is nie deur enige van die politieke partye teenwoordig teengestaan nie. Gevolglik sal die munisipaliteit Sondag die daaglikse waterverbruik van die Churchilldam van 60 megaliter tot 25 megaliter verminder. Die vermindering sal dan vir die volgende sewe dae geld. Teen die huidige verbruikersyfer het dié dam net genoeg water om tot Dinsdag te hou. Deur die toevoer te verminder, sal die inwoners van vier dorpe nog vyf dae se watertoevoer uit hierdie dam kry voordat hulle nader aan Dag Zero beweeg. “Die afgelope week het die Churchilldam die meeste van die Impofudam se tekorte aangevul, maar dié dam is nou ook ernstig uitgeput,” lui die munisipaliteit se verklaring. “Tans gebruik die metro nie enige water uit die Impofudam nie omdat sy trekskuit geskuif word. Sodra dit gereed is, sal hierdie dam weer die nodige 30 megaliter per dag lewer.” Die verminderde watertoevoer sal wel ŉ beduidende impak op die suidelike en westelike voorstede van Nelson Mandelabaai, waaronder dele van New Brighton en KwaZakhele, hê. Inwoners in hierdie gebiede se watertoevoer sal af en toe onderbreek word. “Die metro sal watervoorsiening in hierdie gebiede met reënwatertenks aanvul. Aanvanklik sal slegs nege van die 24 gemeenskaplike waterversamelpunte geaktiveer word om 24 uur per dag te werk.” Die munisipaliteit het intussen die installering van wateraanvraagbeheerstelsels verhoog om waterverbruik tot ŉ minimum te beperk. Ongeveer 1 300 waterlekkasies is reeds in die afgelope drie dae herstel. Daar is egter nog soveel lekkasies waaraan nog nie aandag gegee is nie. “Inwoners word opnuut aangemoedig om minder as 50 liter per persoon per dag te gebruik.”